สมาชิก สนช.ลงพื้นที่รับฟังปัญหาจากประชาชนในพื้นที่ จ.สมุทรสงคราม พร้อมหารือหน่วยงานภาครัฐในพื้นที่
วันนี้ (25 มิ.ย.60) สภานิติบัญญัติแห่งชาติ (สนช.) จัดโครงการสมาชิกสภานิติบัญญัติแห่งชาติพบประชาชน ณ จังหวัดสมุทรสงคราม โดยนายพีระศักดิ์ พอจิต รองประธานสภานิติบัญญัติแห่งชาติ คนที่สอง พร้อมด้วยสมาชิกสภานิติบัญญัติแห่งชาติ จำนวนกว่า 21 คน ซึ่งเป็นผู้แทนจากคณะกรรมาธิการสามัญคณะต่าง ๆ ของสภานิติบัญญัติแห่งชาติ ผู้แทนจากสภาขับเคลื่อนการปฏิรูปประเทศ และผู้แทนจากสำนักนายกรัฐมนตรี พร้อมด้วยผู้ที่เกี่ยวข้องร่วมพบปะแลกเปลี่ยนความคิดเห็น พร้อมรับฟังปัญหาอุปสรรคในด้านต่าง ๆ ทั้งจากส่วนราชการและจากประชาชนในพื้นที่เพื่อนำไปสู่การแก้ไขภายใต้บทบาทอำนาจหน้าที่ของสภานิติบัญญัติแห่งชาติ โดยมีนายคันฉัตร ตันเสถียร ผู้ว่าราชการจังหวัดสมุทรสงคราม นายรังสรรค์ ตันเจริญ, นายยงยุทธ์ สิงห์ธวัช รองผู้ว่าราชการจังหวัดสมุทรสงคราม หัวหน้าส่วนราชการ อัยการ ทหาร ตำรวจ พ่อค้า ประชาชนชาวจังหวัดสมุทรสงคราม ให้การต้อนรับและร่วมแสดงความคิดเห็น 
โดยคณะสมาชิกสภานิติบัญญัติแห่งชาติมีกำหนดการรับฟังความคิดเห็นของประชาชนในพื้นที่จังหวัดสมุทรสงคราม ณ อาคารเอนกประสงค์ ชั้น 2 วัดเพชรสมุทรวรวิหาร จังหวัดสมุทรสงคราม พร้อมทั้งกับประชุมหารือกับส่วนราชการต่าง ๆ ของจังหวัดสมุทรสงคราม ณ ห้องแม่กลอง ชั้น 5 ศาลากลางจังหวัดสมุทรสงคราม เกี่ยวกับปัญหาการก่อสร้างสิ่งปลูกสร้างล่วงล้ำลำน้ำ ปัญหาการขาดแคลนแรงงาน ปัญหาการบริหารจัดการขยะ การผลักดันโครงการแก้มลิงทุ่งหิน ปัญหาผังเมือง และโรงแรม ปัญหาล้งมะพร้าว และปัญหาลิงแสม โอกาสนี้ คณะได้แบ่งกลุ่มเล็กลงพื้นที่ต่าง ๆในจังหวัดสมุทรสงคราม คณะที่ 1 เพื่อรับฟังปัญหาด้านการจัดการน้ำเสียที่เกิดจากการแปรรูปผลผลิต ณ ล้งมะพร้าว หมู่ที่ 5 ตำบลบางสะแก อำเภอบางคนที จังหวัดสมุทรสงคราม และคณะที่ 2 เพื่อรับฟังปัญหาของเยาวชน จำนวน 100 คน ณ วิทยาลัยเทคนิคสมุทรสงคราม จังหวัดสมุทรสงคราม ดังเป้าหมายที่ว่า “สะท้อนปัญหา นำพาแก้ไข ห่วงใยประชา” 
โครงการสมาชิกสภานิติบัญญัติแห่งชาติพบประชาชนเริ่มดำเนินการครั้งแรกในเดือนธันวาคม 2557 ปัจจุบันดำเนินการมาแล้ว จำนวน 29 ครั้ง รวม 56 จังหวัด ซึ่งจากการดำเนินการตั้งแต่เดือนธันวาคม 2557 – ธันวาคม 2559 ได้รับเรื่องร้องเรียนจากประชาชนทั้งสิ้น 7,236 ราย สามารถดำเนินการจนได้ข้อยุติแล้ว จำนวน 5,887 ราย คิดเป็นร้อยละ 81.36 และอยู่ระหว่างดำเนินการ จำนวน 1,349 ราย คิดเป็นร้อยละ 18.64